ויליאם, נסיך ויילס

ויליאם, נסיך ויילס (באנגלית: William, Prince of Wales; נולד ב-21 ביוני 1982), ובשמו המלא ויליאם ארתור פיליפ לואי (William Arthur Philip Louis) הוא יורש העצר הבריטי, נסיך ויילס, דוכס קורנוול, רות'סיי וקיימברידג', ובנם הבכור של צ'ארלס השלישי, מלך הממלכה המאוחדת ושל דיאנה, נסיכת ויילס. הנסיך ויליאם הוא בנם הבכור של הנסיכה דיאנה וצ'ארלס, הנסיך מוויילס, לימים המלך צ'ארלס השלישי, והראשון בסדר הירושה לכתר המלוכה הבריטי. הנסיך הוא נכדם של המלכה אליזבת השנייה ובעלה הנסיך פיליפ, ונינהּ של הנסיכה אליס, חסידת אומות העולם ושל אליזבת, המלכה האם. הנסיך ויליאם נולד בבית החולים סנט מרי בפדינגטון שבמערב לונדון. לוויליאם אח הצעיר ממנו בכשנתיים, הנסיך הארי, דוכס סאסקס, שנולד ב-15 בספטמבר 1984. אמם של השניים, דיאנה, הנסיכה מוויילס, נהרגה בתאונת דרכים בשנת 1997. מיום הולדתו נשא ויליאם את התואר "הוד מעלתו המלכותי, הנסיך ויליאם מוויילס". לאחר לידתו הוטבל ויליאם לכנסייה האנגליקנית על ידי הארכיבישוף מקנטרברי ב-4 באוגוסט 1982, ביום הולדתה ה-82 של אליזבת, המלכה האם (אם סבתו). הטקס נערך בחדר המוזיקה שבארמון בקינגהאם. עם חתונתו לקתרין ב-29 באפריל 2011 הוענקו לוויליאם התואר דוכס קיימברידג' וכן התארים רוזן סטראת'רן וברון קאריקפרגוס, אותם הוא רשאי להעניק לבנו יורשו ולנכדו יורשו. ב-8 בספטמבר 2022, עם פטירת סבתו המלכה אליזבת השנייה והיות אביו למלך, קיבל ויליאם את התארים דוכס קורנוול (באנגליה), דוכס רות'סיי (בסקוטלנד) והפך ליורש העצר הבריטי. יום לאחר מכן קיבל מאביו את התואר נסיך ויילס, שלפי המסורת ניתן ליורש העצר. ב־3 ביוני 1991 אושפז ויליאם בבית החולים Royal Berkshire לאחר שנפגע בטעות במצחו על ידי תלמיד עמית שהניף מחבט גולף. הוא סבל משבר דחיסה בגולגולת ונותח בבית החולים Great Ormond Street Hospital, וכתוצאה מכך נושא צלקת קבועה. בראיון משנת 2009 הוא כינה את הצלקת הזו כ"צלקת הארי פוטר" ואמר: "אני קורא לזה ככה בגלל שהיא זוהרת לפעמים ויש אנשים ששמים לב אליה – בפעמים אחרות הם בכלל לא מבחינים בה". ויליאם למד בפנימייה פרטית בית הספר לדגרוב, ומשם המשיך לאיטון קולג'. באיטון הוא למד גאוגרפיה, ביולוגיה, מתמטיקה והיסטוריה של האמנות ברמה מתקדמת. בשנת 2001 הוא החל בלימודי תולדות האמנות באוניברסיטת סנט אנדרוז שבסקוטלנד, ולאחר מכן שינה את התמחותו לגאוגרפיה. בשנת 2003, במהלך לימודיו בסקוטלנד, החל הנסיך בקשר זוגי עם קייט מידלטון, וב-16 בנובמבר 2010 פורסמה הודעה על ידי בית קלרנס כי השניים התארסו. הזוג נישא ב-29 באפריל 2011 במנזר וסטמינסטר, וחתונתם נחשבת לאחד האירועים המתוקשרים ביותר בהיסטוריה. על מערכת היחסים ביניהם נעשה בשנת 2011 סרט בשם "ויליאם וקייט – הסרט". הנסיך ויליאם החל את שירותו הצבאי בדרגת לוטננט ברגימנט הכחולים והמלכותיים אחרי שהתחנך בשנת 2006 באקדמיה הצבאית המלכותית בסנדהרסט, ובהמשך המסלול עבר קורס טיס במכללת חיל האוויר הבריטי. ב-11 באפריל 2008 הוסמך כטייס בחיל האוויר המלכותי של הממלכה המאוחדת, כאביו, וכסבא-רבא שלו. בשנת 2009 עבר הכשרה להטסת מסוקים במסגרת חיל האוויר הבריטי במטרה להפוך לטייס בכוח חילוץ והצלה. בשנת 2010, עם סיום הכשרתו להטסת מסוקים, הוא הוצב ביחידת האימון של טייסת חילוץ והצלה לצורך הכשרה להטסת מסוקים כבדים מדגם Sea King. בספטמבר 2013 סיים את תפקידו כטייס חילוץ והצלה. במרץ 2015 החל הנסיך ויליאם לעבוד כטייס מסוק לפינוי רפואי אווירי בחבל מזרח אנגליה. הוא סיים את עבודתו שם בחודש יולי 2017. ב-29 באפריל 2011 נשא הנסיך ויליאם לאישה את קייט מידלטון. חתונתם של השניים הייתה אירוע מתוקשר אשר נצפה על ידי מאות מיליוני אנשים ברחבי העולם. למחרת יום החתונה עזבו הנסיך ויליאם ואשתו קתרין את לונדון במסוק ויצאו לביתם באי אנגלסי שבוויילס, שם הוצב כטייס חיפוש והצלה של חיל האוויר המלכותי. עשרה ימים אחרי החתונה יצא הזוג לירח דבש בן עשרה ימים. מיקום ירח הדבש, שנשמר בסוד בקפידה, היה באיי סיישל. ב-22 ביולי 2013 נולד בנם הבכור, הנסיך ג'ורג', ב-2 במאי 2015 נולדה בתם הנסיכה שארלוט, וב-23 באפריל 2018 נולד בנם השלישי, הנסיך לואי. ב-7 בספטמבר 2022 עברה המשפחה מלונדון להתגורר בקוטג' אדלייד, הסמוך לטירת וינדזור, וזאת כדי שילדיהם יוכלו ללמוד בבית הספר למברוק בווינקפילד רו, ברקשייר. אתר האינטרנט הרשמי של ויליאם, נסיך ויילס (באנגלית) ויליאם, נסיך ויילס, ברשת החברתית פייסבוק ויליאם, נסיך ויילס, ברשת החברתית אקס (טוויטר) ויליאם, נסיך ויילס, ברשת החברתית אינסטגרם הנסיך ויליאם באתר של המשפחה המלכותית (באנגלית) האתר הרשמי של הדוכס והדוכסית מקיימברידג' (באנגלית) הנסיך וויליאם: "לא מוכן עוד להיות בן מלוכה במשרה מלאה", באתר nana10‏, 24 בספטמבר 2011 רויטרס, הנסיך וויליאם מטיס פצועים: "ג'ורג' קופיף", באתר ynet, 13 ביולי 2015 ynet, תולה את הכנפיים: הנסיך ויליאם חוזר לארמון, באתר ynet, 27 ביולי 2017 גלעד כרמלי, הוא בכלל רצה להיות שוטר: הנסיך וויליאם, פרופיל, באתר ynet, 23 ביוני 2018 ויליאם, נסיך ויילס, באתר אנציקלופדיה בריטניקה (באנגלית) King Charles names William and Kate the Prince and Princess of Wales, Reuters, ‏9 בספטמבר 2022 המלכה אליזבת על אירוסי וויליאם: אני מאושרת, באתר ynet, 16 בנובמבר 2010 דוד אברהם, 22.9% מהצופים בישראל צפו בחתונה המלכותית, באתר nana10‏, 30 באפריל 2011 דורון בר-גיל, ויליאם וחצי: על "ויליאם וקייט – הסרט", באתר nrg‏, 27 באפריל 2011 מזל טוב! קייט מידלטון ילדה בן במשקל 3.798 ק"ג, באתר nrg‏, 22 ביולי 2013 רויטרס, בית המלוכה הבריטי חוגג: קייט מידלטון ילדה בפעם השלישית, באתר ynet, 23 באפריל 2018 לא רק הנסיך הארי: הנסיך וויליאם וקייט מידלטון עוברים דירה - וזו הסיבה | TMI, באתר https://tmi.maariv.co.il